นักวิเคราะห์คาดธปท.อาจลดดอกเบี้ย
ศูนย์วิจัยไทยพาณิชย์ คาด ธปท. มีโอกาสลดดอกเบี้ยนโยบาย เพื่อผ่อนคลายทุนไหลเข้า
31 ม.ค. 2556

ศูนย์วิจัยไทยพาณิชย์ คาด ธปท. มีโอกาสลดดอกเบี้ยนโยบาย เพื่อผ่อนคลายทุนไหลเข้า
ศูนย์วิจัยเศรษฐกิจและธุรกิจ ธนาคารไทยพาณิชย์ คาดการณ์ว่า ปีนี้จะมีสภาพคล่องจำนวนมากเข้าสู่ตลาดการเงินของโลกจากมาตรการผ่อนคลายเชิงปริมาณของกลุ่มประเทศเศรษฐกิจหลัก ซึ่งมีแนวโน้มว่าสภาพคล่องจำนวนหนึ่งจะไหลเข้ามาในกลุ่มประเทศตลาดเกิดใหม่ รวมถึงประเทศไทย และอาจส่งผลกระทบต่อเสถียรภาพทางการเงินหากอัตราแลกเปลี่ยนมีการปรับตัวแข็งค่าขึ้นอย่างรวดเร็ว 
ทั้งนี้ คาดว่า ธนาคารแห่งประเทศไทย(ธปท.) จะมีมาตรการผ่อนคลายเงินทุนเคลื่อนย้ายเพิ่มเติม เพื่อสนับสนุนเงินทุนออกไปต่างประเทศมากขึ้น และแทรกแซงค่าเงินบาท เพื่อลดความผันผวน และรักษาระดับค่าเงินบาทไม่ให้เคลื่อนไหวต่างจากค่าเงินต่าง ๆ ในภูมิภาคมากนัก รวมถึงอาจมีการปรับลดอัตราดอกเบี้ยนโยบาย เพื่อลดส่วนต่างอัตราผลตอบแทนในและต่างประเทศ ซึ่งธปท.สามารถทำได้เนื่องจากอัตราเงินเฟ้ออยู่ในระดับที่ไม่น่ากังวล โดยอัตราเงินเฟ้อทั่วไปในปีนี้น่าจะอยู่ที่ราว 3% โดยประเมินว่าค่าเงินบาทสิ้นปีนี้มีแนวโน้มจะแข็งค่าไปอยู่ที่ระดับ 29.5 บาท/เหรียญสหรัฐ
สำหรับเศรษฐกิจปีนี้คาดว่าจะขยายตัว 4.9% โดยมีการใช้จ่ายภาครัฐ และภาคครัวเรือนของเป็นแรงขับเคลื่อนทางเศรษฐกิจที่สำคัญ ส่วนการส่งออกมีแนวโน้มขยายตัวได้ในระดับต่ำ เศรษฐกิจโลกมีเสถียรภาพมากขึ้นเนื่องจากปัญหาการคลังของสหรัฐ และวิกฤติหนี้สาธารณะในยุโรปคลี่คลายไปในทิศทางที่ดีขี้น